Peter Breiner

Peter Breiner (* 3. júl 1957, Humenné) je klavírny virtuóz, skladateľ, aranžér, dirigent a spisovateľ slovenského pôvodu žijúci v Londýne.

 Životopis 
Na klavír začal hrať vo veku 4 rokov, v rokoch 1971 – 1975 študoval na konzervatóriu v Košiciach hru na klavíri, skladbu, dirigovanie a hru na bicie nástroje. Neskôr sa presťahoval do Bratislavy, kde v rokoch 1975 – 1981 študoval kompozíciu u hudobného skladateľa Alexandra Moyzesa na VŠMU.

Pracoval ako hudobný režisér v Slovenskom rozhlase. V rokoch 1980 – 1985 hral s džezovým hudobníkom Petrom Lipom. V období 1985 – 1987 bol členom Orchestra Gustava Broma. Spolu s Milanom Markovičom účinkoval najskôr v satirickej relácii Pod pyramídou v Slovenskom rozhlase (pôvodne Česko-slovenský rozhlas do roku 1991) v rokoch 1987 – 1991, neskôr s ním účinkoval v politickej satirickej relácii Večer Milana Markoviča (spoločný program Slovenskej televízie a Českej televízie) v rokoch 1993 – 1994.

Od roku 1992 žil v kanadskom Toronte, v roku 2007 sa presťahoval do New Yorku.

V roku 1995 bol v Spojených štátoch zaradený do nahrávok série The Best of 1995. V Denníku SME publikoval svoje kritické postrehy pod názvom Z druhého brehu, v týždenníku Domino fórum Javorové listy. V apríli 1998 vydal svoju prvú knihu pod názvom Javorové listy, ktorá sa stala bestsellerom. Jeho druhá kniha Iný glóbus nemáte? vyšla vo vydavateľstve Slovart v roku 2015.

V roku 2007 mal v mesačníku o klasickej hudbe Hudobný život pravidelnú rubriku „Z iného sveta“. Na „Javorové listy“ nadviazal rubrikou „New York Petra Breinera“ v týždenníku .týždeň. Po pravidelnom prispievaní do denníkov Sme a Denník N v rokoch 2010 – 2015 sa na niekoľko rokov publikačne odmlčal a v písaní komentárov pokračuje od marca 2020 v Denníku N.

V roku 2022 započal spoluprácu so streamovacou spoločnosťou OnAir tromi filmami (Dolby Vision-Dolby Atmos) Stravinského baletov (Vták Ohnivák, Petruška, Svätenie jari), v ktorých dirigoval londýnsku Kráľovskú filharmóniu.

1. januára 2018 mu prezident Andrej Kiska udelil vyznamenanie Rad Ľudovíta Štúra I. triedy „za mimoriadne zásluhy o rozvoj v oblasti kultúry, hudobného umenia a o šírenie dobrého mena Slovenskej republiky v zahraničí“. V júli 2020 ohlásil, že po 13 rokoch života v New Yorku odchádza žiť do Londýna.

Po mnohých peripetiách bola po ňom v roku 2023 pomenovaná Základná umelecká škola Petra Breinera v rodnom Humennom, ktorú sám ako dieťa navštevoval.

 Koncertná činnosť a tvorba 
Peter Breiner sa venuje interpretácii klasickej hudby, džezu, tanga a filmovej hudby. Na koncertoch často kombinuje hru na klavír s dirigovaním. Pod jeho taktovkou hrali viaceré veľké svetové hudobné telesá. Peter Breiner je aj oceňovaným skladateľom a autorom netradičných aranžmánov diel populárnej hudby (napr. medzinárodne ocenené CD „Beatles Go Baroque“).

V roku 2013 na objednávku festivalu MAZAL TOV! v Košiciach pripravil koncert, kde hral s tromi sólistami Jozefom Luptákom, Stanom Palúchom, Borisom Lenkom a orchestrom Musica Cassovia.

V marci 2021 sa so spolupracovníkom Jurajom Kemkom pokúsil produkovať internetovú reláciu Večierok pri konci sveta.

Jeho album klavírnych úprav skladieb Antonína Dvořáka z roku 2023 Dvorak: Greatest Melodies dosahuje mimoriadne počty streamov (21 miliónov do novembra 2024) a Peter Breiner sa postupne stáva najviac streamovaným slovenským hudobníkom všetkých žánrov.

 Nahrávky 
Jeho doterajšia tvorba je zachytená na viac ako 250 digitálnych a 100 analógových nahrávkach, z ktorých sa po celom svete predali milióny kusov a streamov.

 Ocenenia 
 Novinárska cena v kategórii Najlepší komentár v printových médiách za článok Skúsil som oboje, nedá sa porovnať v denníku SME
 Cena Friends of Slovakia (2014) – za zásluhy o propagáciu slovenskej kultúry v Amerike
 1. januára 2018 mu prezident Andrej Kiska udelil Rad Ľudovíta Štúra I. triedy

 Referencie 

 Iné projekty 

 Externé odkazy 

 Peter Breiner – profil na webe Hudobného centra
 Osobnosti.sk – Peter Breiner
 Albumy 

Kategória:Slovenskí klaviristi
Kategória:Slovenskí hudobní skladatelia
Kategória:Slovenskí dirigenti
Kategória:Slovenskí spisovatelia
Kategória:Držitelia Radu Ľudovíta Štúra I. triedy
Kategória:Laureáti Novinárskej ceny
Kategória:Absolventi Vysokej školy múzických umení
Kategória:Slovenskí emigranti a exulanti
Kategória:Osobnosti z Humenného